Sejhvalen var ti meter lang og svømmede rundt nær Hobro fra 27. november.

Hvalen, der de sidste par uger har befundet sig i havnebassinet i Hobro, er netop fundet død. Det oplyser Ivar Høst, vildtkonsulent i Naturstyrelsen Kronjylland, som i øvrigt siger, at opdagelsen ikke er overraskende. - Det var et spørgsmål om tid, før det ville gå galt for den. Den ti meter lange sejhval havde svømmet rundt nær Hobro siden 27. november. Sejhvalen er en moderat truet dyreart, der kan blive op til 16 meter lang og veje op til 30 ton. Udviste sygdomstegn Siden hvalen blev opdaget i Hobro har flere privatpersoner forsøgt at redde den, mens den stadig svømmede rundt. Men det lykkedes altså ikke, inden den døde. Fredag eftermiddag mødte TV2 Nord Ivar Høst foran den døde hval. Se hele interviewet fra vandkanten herunder: (Artiklen fortsætter under videoen) Ivar Høst er en af de personer, der har fulgt hvalen tættest, og allerede tirsdag forudså han, at den var døende, da den ikke instinktivt drog til havs igen efter sin visit i det nordjyske. Det tydede ifølge biologen på en tvivlsom helbredstilstand, da det er unaturligt, at hvalen vælger at svømme ind mod havnen frem for at svømme ud af fjorden igen. - Jeg vil nødigt være pessimist, men jeg tror, den går til alligevel, sagde vildtkonsulenten tirsdag. Skal blive klogere på hvalen Fredag skal Ivar Høst tilse hvalen og danne sig et overblik over, hvordan de får bjærget hvalen. Og det kan ifølge vildtkonsulenten blive en udfordring, da den befinder sig et godt stykke ude i en lavvandet bugt. - Det er jo et stort dyr at flytte. Hvordan man kan komme ud til den, ved vi ikke helt endnu, siger Ivar Høst. Han håber dog på, at det lykkes at få hvalen i land, så man kan lære noget mere om sejhvaler. - Vi vil meget gerne have den bjærget, så den kan blive obduceret og forsket i. - Det kan gøre os klogere på sejhvaler, og hvorfor dette individ er død, fortæller Ivar Høst. Hvad, der skal ske med hvalens skelet, er stadig uvist.